Tisztelt Média Munkatársak!

Örömmel tájékoztatjuk Önöket, hogy megkezdődött a harmadik Nyári Ifjúsági Olimpiai Játékok akkreditációs időszaka a sajtó számára.

Mint bizonyára tudják, a soron következő Nyári Ifjúsági Olimpiai Játékokat (YOG) az argentínai Buenos Aires-ben, 2018. október 6-18. között rendezik. A YOG a 15-18 éves korosztály nemzetközi multisport-eseménye. Csaknem 4000 fiatal sportoló fogja összemérni erejét összesen 32 sportágban, köztük olyanokban is, mint például a görkorcsolya, a bréktánc, a strandkézilabda vagy a futsal, amelyek most szerepelnek először olimpiai esemény programján. A YOG hagyományainak megfelelően a sport mellett nagy hangsúlyt fektetnek a szervezők a kulturális programokra és az olimpiai edukációra is.

Az ifjúsági olimpia sajtókiszolgálása sokban eltér az olimpiai játékokon tapasztaltaktól, leginkább abban, hogy a NOB nem határoz meg akkreditációs kvótákat az egyes országokra, így örömmel várnak minden érdeklődő médiumot. A YOG hangulata interaktív, kötetlen környezetet teremt a sportolók és a sajtó találkozására, a kényelmes munkakörnyezetet pedig minden versenyhelyszínen külön sajtóközpont biztosítja az akkreditált médiának. **Az ifjúsági olimpián való sajtórészvétel (akkreditáció, utazás, szállás stb.) saját költségen és önálló szervezésben történik.**

**Sajtóakkreditáció igénylésének menete:**

A játékokon a sajtó megfelelő kategóriájú média akkreditációval vehet részt, amelyet közvetlenül a Nemzetközi Olimpiai Bizottságtól lehet igényelni, az alábbi linken:

<https://secure.registration.olympic.org/en/media-registration>

Részletes tájékoztató és további fontos információk a média akkreditációval kapcsolatban ezen a linken érhetők el:

<https://www.olympic.org/~/media/Document%20Library/OlympicOrg/News/2018/03/Media_Guide_Instructions.pdf>

**A sajtóakkreditációk igénylésének határideje 2018. május 24.**

Az akkreditációs kártyák (YOAC) az alábbi négy eseményre érvényesek:

* NOB Végrehajtó Bizottságának ülése (IOC Executive Board meeting) – 2018. október 3-4.
* Olimpizmus a gyakorlatban, NOB fórum (Olympism in Action Forum) – 2018. október 5-6.
* NOB közgyűlés (IOC Session) – 2018. október 8-9.
* 3. Nyári Ifjúsági Olimpiai Játékok – 2018. október 6-18.

A NOB ülései és a közgyűlés helyszíne a Hilton Buenos Aires Hotel.

Az időben beérkező igények esetén a szervezőbizottság (BAYOGOC) közvetlenül az igénylőnek küldi el az előre kinyomtatott, a helyszínen élesítendő akkreditációs kártyát (Pre-Valid Card, PVC). A határidő után beérkezett igényeket szintén elfogadja a NOB, azonban ebben az esetben az akkreditációs kártyát már csak a helyszínen lehet felvenni.

**Szállásfoglalás a sajtó számára:**

A BAYOGOC által kiválasztott hivatalos szálláshelyeket egy külön foglalási rendszeren keresztül lehet lefoglalni, az alábbi linken:

[https://acmba2018.psurfer.net/security/login.html](http://www.hermes-e-mailing.com/redirect.php?cast=48011&mbr=3415916&url=https%3A%2F%2Facmba2018.psurfer.net%2Fsecurity%2Flogin.html)

A szállásfoglalási rendszer 2018. május 6 – augusztus 6. között lesz elérhető. Augusztus 6. után a BAYOGOC nem tudja garantálni a szabad férőhelyeket illetve a rendszerben feltüntetett árakat.

Felhívjuk a figyelmet, hogy az akkreditáltak által igénybe vehető, versenyhelyszíneket is összekötő közlekedési hálózat csak a hivatalos médiaszálláshelyeket érinti, így az ezen kívül foglalt egyéb szállásokról történő közlekedést egyénileg kell megoldani.

**Hasznos elérhetőségek további kérdés esetén:**

Akkreditációval és általános sajtóügyekkel kapcsolatban:

IOC Media Relations Team  
tel: +41 21 621 6000

email: [pressoffice@olympic.org](http://www.hermes-e-mailing.com/redirect.php?cast=48011&mbr=3415916&url=mailto%3Apressoffice%40olympic.org)

Szállásfoglalással kapcsolatban:

[acmba2018@hubtravel.com.ar](http://www.hermes-e-mailing.com/redirect.php?cast=48011&mbr=3415916&url=mailto%3Aacmba2018%40hubtravel.com.ar)

A Magyar Olimpiai Bizottság örömmel üdvözöl minden sajtóérdeklődést a Buenos Aires-i Nyári Ifjúsági Olimpiai Játékokra. A Magyar Csapattal történő hatékony kapcsolattartás érdekében kérjük, hogy amennyiben akkreditálnak az eseményre, szíveskedjenek azt Vasvári Ferenc sajtó főmunkatársnak jelezni ([vasvari.ferenc@olimpia.hu](mailto:vasvari.ferenc@olimpia.hu)).

Budapest, 2018. április 23.

Üdvözlettel:

Magyar Olimpiai Bizottság